De danske restauranter Clou, Marchal og Studio får hver deres første Michelin-stjerne. Det er blevet offentliggjort onsdag formiddag i Stockholm ifølge Berlingskes madanmelder Søren Frank.

Fra talerstolen annoncerede Michelin Guidens internationale direktør, Michael Ellis, stjernerne til de danske københavnerrestauranter, ligesom også fire restauranter i Stockholm og Olso er blevet hædret med deres første stjerne.

Til gengæld mister Københavns ældste Michelin-restaurant Kong Hans Kælder sin ene stjerne.

Michelins Michael Ellis har løftet sløret for, at der i 2015 kommer en ny nordisk guide med Michelin-restauranter, hvor man har udvidet området i forhold til de største byer. Det kan ifølge Søren Frank betyde, at byer uden for København også bliver besøgt.

Ellis ønskede dog ikke på dagens pressemøde at afsløre, hvilke byer der får besøg, fordi »inspektørerne skal kunne arbejde anonymt«, lød det i Stockholm ifølge Berlingskes madanmelder.

BNB